מכתב לקהילת מכון שלום הרטמן מאת דניאל הרטמן

חברים וחברות יקרים: צוות, מורים, מורות, עמיתות ועמיתים,

אני מקווה שאתם והיקרים לכם חשים בטוב, בגוף ובנפש כאחד. כולנו עומדים בניסיונות חדשים, והדאגה לבריאותכם ולבריאות משפחתכם היא שצריכה לעמוד בראש מעייניכם.

אנו מתרגלים למציאות חדשה, וחשוב שתפחיתו מעצמכם ומן הסובבים אתכם את הלחץ ככל האפשר. שום אדם אינו יכול, ואף אין לצפות ממנו שיוכל, לתפקד בתפוקה מלאה. אם אתם מסוגלים לשמור על מידת מה של יעילות בעבודה תוך שמירה על בריאותכם ועל בריאות משפחתכם ודבקות בערכים ובאנושיות, הרי שאתם עושים מעל ומעבר למצופה. אם המצב ימשיך כמות שהוא למשך תקופה ארוכה, נפתח מיומנויות חדשות. בקצרה, אני אוהב את המכון בלב ובנפש ומסור בכל מאודי לתפקידו בתיקון העולם; אבל כעת אני רוצה להדגיש שאתם קודמים, והעבודה נדחקת למקום השני.

לאחר הקדמה זו, עם תום השבוע הראשון של "הנורמלי החדש", אני רוצה לעדכן אתכם בתפקודו של המכון במהלך השבוע האחרון.

ראשית לכל, חלקנו, חלק מבני משפחותינו וחלק מידידינו חולים בנגיף, וחלקנו מצפים לתוצאות הבדיקה. אנו חושבים עליכם כל העת ומתפללים לבריאותכם ולהחלמתכם.

כידוע לכם, עובדי המכון פרושים על פני שתי יבשות שונות, שבהן נורמות מדיניות שונות, הנחיות שונות, הנהגה שונה ותנאים שונים. בשתי היבשות נקטנו צעדים מחמירים יותר משהמליצו הרשויות. בישראל, על פי הנחיית הממשלה, הקמפוס נותר פתוח בפני המעוניינים לעבוד במשרדיהם הפרטיים (לא יותר מ-30% ממצבת העובדים) כל עוד נשמרים ממגע ושומרים על מרחק של 2 מטרים לפחות. עמדות חיטוי ידיים, מגבונים לחים ומסכות הוצבו ברחבי הקמפוס. כל הפגישות פנים-אל-פנים בוטלו ואנו מעודדים את כל העובדים לעבוד מן הבית. במקרים יוצאי דופן שבהם היה על עובדים להגיע למכון לצורך עבודתם סיפקנו מוניות. בדומה לכך, גם בצפון אמריקה עודדנו את העובדים לעבור לעבודה מן הבית ולהימנע מנסיעה בתחבורה הציבורית; משרדנו בניו יורק ימשיך לפעול אולם לא יתקיימו פגישות פנים-אל-פנים. הנסיעות הרבות שתוכננו לעובדי המכון בצפון אמריקה ולמרצים בו בוטלו כולן. עובדי המכון בצפון אמריקה חיים בקהילות שונות ולפיכך נדרשים לציית להנחיות מקומיות שונות, ואנו מוודאים שכל עובדינו עובדים באופן העולה בקנה אחד עם ההנחיות שניתנו באזורם.

בתנאים אלו, אלו מכם שיכולים לעבוד מן הבית ביעילות מתבקשים לעשות זאת כמיטב יכולתכם. אנו מתאימים את היקף העבודה ואת לוחות הזמנים כך שיתאפשרו בתנאים החדשים לצד צרכיהם המשפחתיים של כל עובדת ועובד. האחריות הגדולה ביותר המוטלת עליכם עכשיו היא לדאוג לבני משפחותיכם ולילדיכם, ביחוד לאור סגירת בתי הספר, וזוהי גם עמדתנו ואחריותנו. זוהי אינה חופשה; לא הזמנו את וירוס הקורונה אל חיינו, ולא בחרנו להיות בבידוד ביתי.

**לאור כל זאת, הנהגת המכון החליטה ששום משכורת ושום מלגה לא תפגענה ממידת התפקוד של העובדים והחוקרים בתקופה זו. הדבר חל על עובדים במשרות מלאות ובמשרות חלקיות כאחד. שום משרה לא תעמוד להערכה מחדש בתקופה זו, ושום עובד או עובדת לא יתבקשו לצאת לחופשה ללא תשלום או לפדות את ימי החופשה הצבורים.**

אנו עומדים לצדכם, ורווחתכם הכלכלית המיידית אינו הדבר שעליכם לדאוג לו ברגע זה. כל עוד התרומות למכון ימשיכו להגיע כצפוי, ואנו עומדים בקשר רציף עם תורמי המכון כדי לוודא שאכן כך יהיה, נוכל להמשיך את פעילותנו כפי שהייתה עד כה. אם בעתיד יאלץ אותנו המצב הכלכלי לנקוט צעדים בהתאם, נעשה זאת לכשנידרש. זהו אינו הזמן לנקוט צעדים אלו.

באשר לעבודה השוטפת, כולנו עברנו לפגישות ולעבודה באמצעות Zoom ו-Teams, והתוצאות משביעות רצון. הנהלת המכון עומדת בקשר רציף עם כל חברי הצוות והתלמידים, ותוכניותינו להווה ולעתיד מתקדמות כמתוכנן.

כמה מילים בעניין התוכניות שלנו. אני רוצה להודות בראש ובראשונה לגדעון שפיקח על קניית כל הציוד ועל השינויים הלוגיסטיים שערכנו כדי להבטיח את בריאות העובדים ואת העמידה בהנחיות, ולאלון וכל צוות טכנולוגיית המידע שעשו לילות כימים, פשוטו כמשמעו, וסיפקו לנו את האמצעים הטכנולוגיים והסיוע הנחוץ להעביר את כל המכון בן-לילה לפעילות מקוונת. הם עשו עבודה נהדרת. נוסף על כך אני מבקש להודות לכל עובד ועובדת ששינו את שעות העבודה שלהם, למדו להשתמש בטכנולוגיות חדשות ותמכו זה בזה במהלך המעבר, גם בנסיבות אישיות מאתגרות.

בצפון אמריקה העביר הצוות את כל השיעורים וההרצאות האפשריים ל-Zoom, ושיעורי הנוכחות וכן השתתפות הקהל היו מרשימים ביותר. לדוגמה, תוך ימים ספורים העביר צוות התוכנית בצפון אמריקה את ההרצאות שהיה יוסי קליין הלוי אמור להעביר לציבור הרחב בוושינגטון ובדטרויט לשידור חי ב-Zoom, ובכל פעם השתתפו בשידור יותר מ-200 איש ואישה. למען האמת, הצוות בצפון אמריקה התאים את כל תוכנית ההרצאות המתוכננת של יוסי, והוא שידר את כל השיעורים המתוכננים מישראל (על פי שעון צפון אמריקה) לקבוצות בכל רחבי ארה"ב.

כמו כן, אנו מעבירים את עשרות השיעורים וההרצאות הנערכים בכל שבוע בכל רחבי צפון אמריקה לשידור באמצעות Zoom. התרגשנו לגלות שקהל הלומדים נחוש להמשיך ללמוד בתוכניות המכון, ונושא את עיניו אלינו כמנהיגות מוסרית בימים אלו. נוסף על אלו, אנו בעיצומו של תכנון מערך למידה מקוון חדש ומורחב וכן מתכננים להשיק את הפודקאסט השבועי החדש שלנו, Identity/Crisis. הסדרה המקוונת iEngage, שחלקה החדש הושק בחודש ינואר, גם היא מן היוזמות שיכולות לשגשג בתקופה זו, והצוות שלנו עובד במרץ על תוכנית הלימודים החדשה, Foundations for a Thoughtful Judaism, שאמורה להיות מוכנה בסוף שנה זו. שליש מחברי הצוות בצפון אמריקה כבר עובדים מרחוק, כך שאנו עוברים לתרבות עבודה קולקטיבית שחלקה כבר מבוסס. אנו מקבלים משוב קבוע מן הלומדים בתוכנית על המשאבים שהמכון העמיד וממשיך להעמיד לרשותם ומעניקים להם תמיכה בתקופה זו; ההרשמה לתוכניות המכון להכשרת רבנים עולה על מספר המקומות הקיים, ואנו שומעים דרישה הולכת וגוברת לשמוע את קולו של המכון באשר למנהיגות אמיצה וערכי הקהילה כסיוע למנהיגי קהילות בהתמודדות עם שאלות הצצות ועולות בימים אלו. גם עבודתו של צוות הפיתוח העוסק בטיפוח הקשרים החשובים לנו ובשמירה על איזונו הכלכלי של המכון בתקופת משבר זו ובימים שיבואו אחריה נמשכת בקצב משביע רצון.

בישראל, שבה התוכניות אינטנסיביות יותר, ומקיפות לעתים את כל שעות היממה בכל ימות השבוע, היה המעבר מעט מאתגר יותר, אך התוצאות שהתקבלו לאחר התראה של שבוע בלבד יוצאות דופן ממש.

האתגר הגדול ביותר שעמד בפנינו היה תוכנית "חברותא", תוכנית המכינה הקדם-צבאית שלנו. נכון למוצאי שבת, לאור הנחיות הממשלה, כל התלמידים הישראליים נותרו בביתם. כל התלמידים מצפון אמריקה חזרו לדירותיהם ושובצו בבטחה, שלושה, או ארבעה תלמידים בדירה. משתתפי התוכנית למדו כחמש עד שש שעות ביום בהוראה מקוונת, התלמידים הצפון-אמריקניים בקבוצות מדירותיהם והתלמידים הישראליים כל אחד בגפו מביתו. כולם השתתפו במאמץ, ובכלל זאת הורים בישראל ובאמריקה, שמלמדים גם הם באמצעות Zoom וכן מצטרפים ללימודי ילדיהם. כמעט כל המשתתפים האמריקניים בתוכנית בחרו להישאר בישראל (בברכתם של הוריהם ובעידודם). אנו מביאים כאן קטע ממכתב שקיבלנו מהורי אחד המשתתפים:

תודה על החזון המופלא שלכם ועל הדאגה הרבה לתלמידות ולתלמידים. בימים של אי-ודאות גדולה בעולם נתתם לצעירים אלו קהילה וחוויה של הסתמכות על כוחותיהם שלהם וזה על זה – חוויה שיזכרו לנצח. אתם מראים להם מהי הרוח הישראלית האמיתית – גמישות, יצירתיות וביטחון. תודה רבה על שאתם ממשיכים בקיום התוכנית, מאתגר ככל שיהיה הדבר. הם (ואנחנו) אוהבים אתכם על כך!

במרכז קוגוד לחקר המחשבה היהודית ולהגות עכשווית עברו כל הסמינרים המחקריים בהצלחה לפלטפורמת Zoom, ועמיתי המחקר התרגלו במהירות לפורמט החדש. חלק מן הסמינרים הועברו לשעות הערב, לאחר שעת השינה של הילדים. קבוצת iEngage נפגשת באופן זה כבר שתים-עשרה שנה, והניסיון שצברה יהיה כעת שימושי ביותר לכל חוקרי המרכז. נוסף על כך, אנו מתכננים לצלם ולהשיק סדרת וידאו דו-שבועית חדשה שתשודר ביוטיוב ובפייסבוק, בהנחיית עמית המחקר דב אלבוים, המוכר בישראל כאחד ממראייני הטלוויזיה המובילים, ובהשתתפות חוקרים מן המרכז.

מן הבארות, תוכנית בארי להכשרת מורים, מיזם התנ"ך ובית המדרש לרבנות ישראלית עברו כולם בהצלחה מרובה להוראה מרחוק בווידאו. התהליך דרש את התאמת התוכן ושיטות ההוראה לימים שלמים של למידה מרחוק. שיעורי ההשתתפות היו גבוהים במידה מרשימה.

לימודי התיכון הושעו לעת עתה, ובכלל זאת ההוראה מרחוק, בהתאם להסכם שאליו הגיעו הסתדרות המורים ומשרד החינוך. טרם ההשעיה עבדו המורים והמורות ללא הרף כדי לעמוד בקשר עם כל תלמידיהם, ואנו ממשיכים לקבל מכתבי תודה בדוא"ל מן ההורים. רבים מן המורים החליטו להמשיך ללמד ולעמוד בקשר עם כיתותיהם בהתנדבות, ורבים מן ההורים מצטרפים גם הם למאמץ. הנה לדוגמה מכתב תודה שקיבלנו מאחת האמהות:

כבר שנים רבות שאני יודעת שזכינו בבית ספר מיוחד במינו שבו רווחת הבנות, השכלתן, עיצוב אישיותן ועוד הרבה דברים טובים, עומדים בראש סדר העדיפויות של בית הספר.

וגם הפעם בשעה הקשה הזו, שעל כולנו להתרגל במהירות לשינויים חדים במציאות שלנו – לא התאכזבתי.

למרות שהמורות עצמן עסוקות בתחזוקה ובשמירה על עצמן ועל הבית הפרטי שלהן, הן התארגנו מיד לדאוג לבנותינו.

שלושת ימי הבידוד שנגזרו על כל הבנות והמורות ושלא ידענו איך בדיוק נעבור אותם ובמה נעסיק אותן – התחלפו אצלנו בבית מהר מאוד מבכי וחרדה לשמחה, מצב רוח מצוין, ותעסוקה מלאה – עד כדי כך שנטע מבקשת להשאר בחדרה גם היום בבידוד מרצון!

אין מילים לתאר את ההערכה אל המורות על כך שהחליטו להמשיך ולדאוג לבנות גם כשמשרד החינוך החליט אחרת.

הדבר מעיד על תחושת אחריות ושליחות אמיתית וכנה.

שלומית יקרה מאוד ויתר הצוות – תודה רבה! אתן מדהימות באמת!

יישר כח גדול.

חשבתי איך נוכל להרתם גם ההורים למשימה – עלה לי רעיון שהורים יעבירו שיעורים קצרים של כחצי שעה או שיחות לבנות בנושאים שונים. כל אחד לפי כישוריו. זה יכול להיות שעור תורה או פרשת שבוע, אומנות, הסטוריה, תרבות, משחקים, טריוויה, סתם שיחה... מה דעתכם?

אפשר יהיה להכניס את הפעילות הזו ללוז היומי של הבנות וכך להשתתף בנטל.

שלומית – אם זה נראה לך מתאים, אשמח לסייע בארגון.

שיהיה סוף שבוע טוב לכולם ובריאות איתנה

איני יכול לבטא במילים כמה אני גאה בעבודה היחידנית והקבוצתית שעשיתם כולכם. בן לילה, בזמן קשה כל כך, שיניתם את צורת העבודה שלכם והעברתם את **כל**  פעילות המכון – הניהול הפנימי לצד התוכניות הפונות לתלמידים ולקהלים שונים – לרשת. לאחר השבוע הראשון אני יכול להודיע שהעבודה המנהלית, הפעילות החינוכית, הרעיונות שאנו מפיצים והתורה שאנו יוצרים, כולם חיים ובריאים.

בשבועות הקרובים יעמדו בפנינו אתגרים אישיים ומוסדיים רבים. נתמודד עמם יחד – תוך נאמנות זה לזה, לשליחותנו ולתלמידינו, במחויבות, ביצירתיות ובעבודה קשה.

באהבה ובהערכה רבה,

דניאל